Tempreilyssane

She greie ta towshan çhiassid ny tempreilys eh tempreilyssane. Shimmey sorçh dy hempreilyssane t'ayn nish. Agh, son y chooid smoo, cha nel sleih fakin agh tempreilyssaneyn jeant ass gless, as alcoal ny argid bio ayndaue. Y prinsabyl-obbree jeu shoh, ta shen dy vel ushlee mooadaghey ny crapley kyndagh rish y tempreilys. Ta alcoal ny argid bio currit ayns feddanyn keylley dy ghless, as ta aarey cowrit er y feddan. Ta bolgan d'ushlagh ec bun y tempreilyssane as snaie d'ushlagh goll seose veih'n volgan. She yrjid y snaie-ushlagh ta ginsh dooin y tempreilys. Roish my jed yn aarey er cowraghey er y ghless, ta bun y tempreilyssane er ny chur ayns mestey dy rio as ushtey, as ta cowrey er ny chur ec y leval ta'n ushlagh goll huggey - shen 0°C. Eisht ta bun y tempreilyssane er ny chur ayns ushtey broie dy gheddyn y cowrey son 100°C.  Ny lurg, ta'n slane aarey er ny chowraghey.

Un vondeish t'ec alcoal ayns tempreilyssane, kyndagh rish caghlaa ennagh ayns tempreilys, ta alcoal mooadaghey shey keayrt ny smoo na ta argid bio mooadaghey. Myr shen, saasey caghlaaghyn beggey ayns tempreilys y howse lesh tempreilyssane alcoal na lesh fer argid bio. As ta alcoal sloo costalagh na argid bio, as ta point-rioee alcoal ny s'inshley na point-rioee argid bio - foddee tempreilyssane alcoal goll er ymmydey sheese gys -115°C.

Agh neuvondeish t'ec alcoal ayns tempreilyssane, ta shen dy vel y point-broie echey 78°C - cha vod oo towse tempreilyssyn ny syrjey na shen lesh tempreilyssane alcoal.

Ta tempreilyssaneyn er-lheh ec fir-lhee. T'ad jeant er y aght cheddin as tempreilyssaneyn cadjin, agh ta reayn coon oc - eddyr 34°C as 42°C - er y fa dy nee mysh 37°C y tempreilys meanagh ec sleih. Ta'n fer-lhee cur bolgan y tempreilyssane ayns colb y turransagh son tammylt as eisht goaill magh eh. Ayns tempreilyssane fer-lhee, ta keylaghey ayns y feddan jeeragh erskyn y volgan. Ta'n keylaghey shen lhiettal y fliughane-snaie veih tuittym sheese, as foddee y fer-lhee towse y tempreilys myr v'eh ayns colb y turransagh. Shegin da'n fer-lhee y tempreilyssane y chraa dy chur yn argid bio erash gys y volgan.


Ronney:Çhiassid